<classify> WAKALA wa Mabasi Yaendayo Haraka jijini Dar es Salaam DART, umeanza maandalizi ya utekelezaji wa awamu ya tatu ya mradi huo ambao mabasi yake yatakwenda hadi Gongo la Mboto kupitia Uwanja wa Ndege wa Kimataifa wa Julius Nyerere JNIA.Akiwasilisha mapitio bungeni jana, makadirio ya mapato na matumizi kwa mwaka 201920, Waziri wa Nchi, Ofisi ya Rais, Tawala za Mikoa na Serikali za Mitaa TAMISEMI, Selemani Jafo, alisema utekelezaji huo utahusisha barabara ya Azikiwe na Maktaba. Tamisemi imeliomba Bunge kuidhinisha makadirio ya mapato na matumizi kwa mwaka 201920 ya Sh trilioni 6.21.Jafo alisema mabasi hayo yatapita katika barabara ya Bibi Titi na Nyerere kupitia JNIA hadi Gongo la Mboto, Kituo Kikuu cha mabasi Kariakoo Gerezani kupitia Mtaa wa Lindi, Shaurimoyo na Uhuru kupitia Buguruni hadi Tazara zenye urefu wa kilometa 23.6. Alisema pia eneo la kujenga kituo mlisho cha Banana karibu na eneo zilizopo ofisi za Mamlaka ya Usafiri wa Anga TCAA na wananchi wapatao 78 wanaoguswa na mradi mali zao zimethaminiwa kwa ajili ya kulipwa fidia.Aidha, Jafo alisema kwa mwaka 201920 itafanyika tathmini ya gharama za kuhamisha miundombinu ya kijamii na fidia kwa wananchi watakaopisha utekelezaji wa mradi huo awamu ya nne. Awamu ya nne itahusisha barabara za Bagamoyo hadi Tegeta, Bibi Titi, Ali Hassan Mwinyi na Sam Nujoma zenye urefu wa kilometa 25.9 na awamu ya tano itahusisha ujenzi wa barabara za Mandela kuanzia eneo la Ubungo kupitia Tazara, Uhasibu kuungana na barabara ya Kigamboni na barabara ya kuanzia Tabata Relini hadi Segerea, alisema.Akizungumzia awamu ya pili, Jafo alisema Wakala huo umekamilisha maandalizi ya utekelezaji wa awamu ya pili ya ujenzi wa miundombinu itakayohusisha barabara za Kilwa, Kawawa, Sokoine, Gerezani, Bandari na Changombe yenye urefu wa kilometa 20.3.  <topic>: kitaifa 